寄僧覺無象
作者：王十朋
朝代：宋

paragraphs: 我昔居鹿巖，時來潛澗游。
西坡訪覺老，終日爲遲留。
高談窮古今，滿坐風生秋。
令我名利心，一聽渾欲休。
論詩出古律，有唱無不酬。
篇章溢縑素，錦綉爛然浮。
此老豈易得，當於前輩求。
吾生限太晚，見師已白頭。
儒釋道不同，相從苦無由。
三年游金溪，兀坐顔常愀。
出門無游從，獨賦臨清流。
金溪可無僧，孰是西坡儔。
深房鎖花木，妙供羅珍羞。
益作潛澗思，剛腸如轉輈。
魂夢不自禁，夜夜飛山陬。
前日遇諸塗，一笑忘百憂。
相視未及語，歸袖風颼颼。
別來能幾時，不覺歲月遒。
聞師結蓮社，旦莫事真修。
我狂似靈運，此志那能投。